Tsyurix shahri Numbeo statistik resursi saytida dunyoning yashash uchun eng qimmat shaharlari ma’lum qilindi. Reytingni tuzuvchi ekspertlar fikricha, yashash qiymati eng yuqori indeksga ega shahar Shveytsariyaning eng yirik shahri – Tsyurix hisoblanadi. Ta’kidlash joiz, reytingning yetakchi beshtaligidagi qolgan o‘rinlarni ham Shveytsariya shaharlari –Bazel, Lozanna, Jyeneva va Byorn egallagan. 6-8-o‘rinlarni Norvegiyaning Stavanger, Oslo va Tronxeym shaharlari, 9-o‘rinni Islandiya poytaxti Reyk’yavik va 10-o‘rinni yana bir norveg shahri – Bergen egallagan. Dunyoning qolgan megapolislaridan Nyu-York va San-Fransisko 11- va 12-o‘rinlarni, Tokio 18-o‘rinni, Parij 24-o‘rinni, London 28-o‘rinni, Dubay 152-o‘rinni, Moskva 251-o‘rinni egallagan. Reytingga shuningdek Toshkent ham kiritilgan. U 413-o‘ringa qo‘yilgan. Ro‘yxatda Markaziy Osiyo davlatlari shaharlaridan Ostona 386-o‘rinni, Olmaota 389-o‘rinni, Bishkek 410-o‘rinni egallagan.